## Rješenje kojim se društvu za upravljanje investicijskim fondovima Raiffeisen Invest d.o.o. odobrava osnivanje Raiffeisen Prestige Equity otvorenog investicijskog fonda s javnom ponudom u postupku spajanja otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets

### NN 154/2011 (29.12.2011.), Rješenje kojim se društvu za upravljanje investicijskim fondovima Raiffeisen Invest d.o.o. odobrava osnivanje Raiffeisen Prestige Equity otvorenog investicijskog fonda s javnom ponudom u postupku spajanja otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets

HRVATSKA AGENCIJA ZA NADZOR FINANCIJSKIH USLUGA

3236

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članaka 5., 91., 105. i 113. Zakona o investicijskim fondovima (»Narodne novine« broj 150/05), u postupku izdavanja odobrenja za osnivanje i prijavu upisa u registar fondova Raiffeisen Prestige Equity otvorenog investicijskog fonda s javnom ponudom koji nastaje spajanjem otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets, pokrenutom na zahtjev društva za upravljanje investicijskim fondovima Raiffeisen Invest d.o.o. iz Zagreba, Palmotićeva 56, zastupanog po Renati Gecan Milek, Hrvatska agencija za nadzor financijskih usluga 15. prosinca 2011. godine donosi

RJEŠENJE

1. Društvu za upravljanje investicijskim fondovima Raiffeisen Invest d.o.o. iz Zagreba, Palmotićeva 56, odobrava se osnivanje Raiffeisen Prestige Equity otvorenog investicijskog fonda s javnom ponudom u postupku spajanja otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets.

2. Društvu za upravljanje investicijskim fondovima Raiffeisen Invest d.o.o. iz Zagreba, Palmotićeva 56, odobrava se Prospekt i Statut Raiffeisen Prestige Equity otvorenog investicijskog fonda s javnom ponudom.

3. Odobrava se izbor Raiffeisenbank Austria d.d., Zagreb, Petrinjska 59, koja će obavljati poslove depozitne banke za Raiffeisen Prestige Equity otvoreni investicijski fond s javnom ponudom i to na temelju Ugovora o depozitnoj banci, sklopljenog 8. studenoga 2011. godine između društva za upravljanje investicijskim fondovima Raiffeisen Invest d.o.o. iz Zagreba, Palmotićeva 56, i Raiffeisenbank Austria d.d., Zagreb, Petrinjska 59.

4. Raiffeisen Prestige Equity otvoreni investicijski fond s javnom ponudom upisat će se u registar fondova nakon provedenog postupka spajanja Raiffeisen hrvatske dionice i Raiffeisen Emerging markets.

5. Ovo rješenje objavit će se u »Narodnim novinama«.

Obrazloženje

Društvo za upravljanje investicijskim fondovima Raiffeisen Invest d.o.o. iz Zagreba, Palmotićeva 56 (dalje: Društvo), podnijelo je 15. studenoga 2011. godine Hrvatskoj agenciji za nadzor financijskih usluga (dalje: Agencija) zahtjev za odobrenje osnivanja otvorenog investicijskog fonda s javnom ponudom Raiffeisen Prestige Equity, prijavu upisa u registar fondova za Raiffeisen Prestige Equity otvoreni investicijski fond s javnom ponudom, kao i zahtjev za odobrenje Prospekta i Statuta tog fonda te odobrenje izbora depozitne banke. Iz zahtjeva i popratne dokumentacije vidljivo je da se fond osniva u postupku spajanja dvaju otvorenih investicijskih fondova s javnom ponudom – Raiffeisen hrvatske dionice i Raiffeisen Emerging markets.

Društvo je 9. prosinca 2011. godine dostavilo potpunu i urednu dokumentaciju.

Pregledom zahtjeva i popratne dokumentacije utvrđeno je da je Društvo priložilo svu potrebnu dokumentaciju, prema odredbama članka 91. Zakona o investicijskim fondovima (»Narodne novine« broj 150/05, dalje: ZIF) i članka 2. Pravilnika kojim se uređuje obvezni sadržaj zahtjeva za izdavanje odobrenja i obvezni sadržaj prospekta otvorenih investicijskih fondova s javnom ponudom (»Narodne novine« broj 22/07, dalje: Pravilnik).

Prema podacima iz Prospekta i Statuta Raiffeisen Prestige Equity otvorenog investicijskog fonda s javnom ponudom, radi se o dioničkom fondu koji je trajno izložen dioničkom tržištu u omjeru ne manjem od 70% neto imovine, a kojemu je investicijski cilj ostvarivanje visokih prinosa na dulji rok ulaganjem imovine fonda pretežno u dionice i investicijske fondove koji ulažu u dionice. Društvo će nastojati ostvariti investicijski cilj ulažući imovinu fonda na ona tržišta i u one financijske instrumente na kojima će, prema procjeni Društva, ostvariti najbolji prinos. S obzirom na ograničenja ulaganja dozvoljeno je ulaganje na tržištima svih geografskih regija, što omogućuje fleksibilnost u odnosu na geografsku i valutnu izloženost, te sudjelovanje u trendovima globalnog tržišta kapitala. Društvo će u upravljanju imovinom koristiti makroekonomske pokazatelje i analize za identifikaciju investicijskih mogućnosti kako na razvijenim tržištima, tako i na tržištima kapitala u razvoju. Društvo će na osnovu očekivanih promjena u globalnoj ekonomiji nastojati alocirati imovinu na ona tržišta za koja procjeni da će nadmašiti prinose ostalih tržišta. Strategija ulaganja tog fonda fleksibilnija je u odnosu na strategije fondova koji se spajaju u smislu geografske i valutne izloženosti. Valuta fonda je euro, a fond je namijenjen ulagateljima koji ulažu dugoročno, važna im je svakodobna unovčivost uloga, a u cilju ostvarivanja visokog prinosa spremni su prihvatiti viši rizik ulaganja.

Iz Prospekta fonda je razvidno da on nastaje spajanjem dvaju fondova te su u njega uneseni podaci o fondovima koji se spajaju i njihovi povijesni prinosi.

Iz dostavljene je dokumentacije, također, razvidno da su Prospekt i Statut Raiffeisen Prestige Equity otvorenog investicijskog fonda s javnom ponudom u skladu s odredbama članaka 104. i 112. ZIF-a te članka 3. Pravilnika, kao i članka 2. Pravilnika o obveznom sadržaju, objavljivanju i odobravanju cjelovitih i skraćenih prospekata investicijskih fondova s javnom ponudom (»Narodne novine« broj 53/07).

Na temelju Ugovora o depozitnoj banci, sklopljenog 8. studenoga 2011. godine između društva za upravljanje investicijskim fondovima Raiffeisen Invest d.o.o. iz Zagreba, Palmotićeva 56, i Raiffeisenbank Austria d.d., Zagreb, Petrinjska 59, odobren je izbor depozitne banke, budući da se radi o investicijskom fondu s javnom ponudom, koji, prema odredbi članka 50. stavak 1. ZIF-a, mora imati depozitnu banku.

Depozitna će banka za Raiffeisen Prestige Equity otvoreni investicijski fond s javnom ponudom obavljati poslove predviđene odredbama članaka 49. – 55. ZIF-a i drugih mjerodavnih propisa.

Slijedom navedenog, odlučeno je kao u točkama 1., 2. i 3. izreke ovoga rješenja.

S obzirom na odredbe članka 5. ZIF-a, Raiffeisen Prestige Equity otvoreni investicijski fond s javnom ponudom upisat će se u registar fondova nakon provedenog postupka spajanja fondova Raiffeisen hrvatske dionice i Raiffeisen Emerging markets, stoga je odlučeno kao u točki 4. izreke ovoga rješenja.

Prema odredbi članka 8. stavka 4. Zakona o Hrvatskoj agenciji za nadzor financijskih usluga, izreka ovog rješenja objavit će se u »Narodnim novinama«, jer Agencija ocjenjuje da se, zbog osnivanja novoga fonda, radi o informaciji koja može utjecati na korisnike financijskih usluga.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-06/23

Urbroj: 326-113-11-4

Zagreb, 15. prosinca 2011.

Zamjenik predsjednika Uprave
Željko Kopčić, v. r.

Rješenje, NN 154/2011-3236